Taloyhtiö kielsi asunnoista kotieläimet – Näin kommentoi lakimies

KODIT Taloyhtiö teippasi rappukäytävään lemmikit kieltävän lapun.

Tiina Örn

Kieltokyltti hämmästytti asuntonäytössä käynyttä naista. Kerrostalon rappukäytävän ilmoitustaululla kerrotaan, että lemmikit ovat kyseisessä taloyhtiössä kiellettyjä.

Kielto hämmästyttää myös asiantuntijoita.

–Kyllähän tuollainen kielto voidaan taloyhtiössä yksinkertaisella enemmistöpäätöksellä kirjata järjestyssääntöihin, mutta ei sitä tarvitse noudattaa, toteaa ykskantaan Isännöintiliiton lakiasiantuntija Jaana Sallmén

Taloyhtiö ei voi kieltää normaaliin elämään kuuluvia asioita, kuten lemmikkejä.

–Kyse on enemmänkin suosituksesta ja toiveesta, lisää Sallmén.

Kohtuuttoman kiellon rikkomisesta ei voi rangaista."

Pitkän linjan isännöitsijä Ilkka Saarinen ei ole kohdannut vastaavaa kieltoa osaketaloissa.

–Tosin Suomessa on noin 80 000 asunto-osakeyhtiötä.

Saarinen korostaa, että kielto kaatuu sen kohtuuttomuuteen. Kohtuuton kielto ei ole juridisesti pätevä, eikä sen rikkomisesta voi määrätä mitään rangaistusta.

Saarinen ja Sallmén pohtivat, koskeeko kielto vain koiria ja kissoja, vai myös esimerkiksi akvaariokaloja.

Kiellon kohtuuttomuus on tiedetty myös yhtiössä, jonka hallinnoimassa talossa kieltolappu havaittiin. Lemmikkejä ei kielletä järjestyssäännöissä. Isännöitsijän mukaan taloyhtiön hallituksen puheenjohtaja kiinnitti rappuun lapun, koska "lemmikeistä oli yhdessä vaiheessa niin paljon harmia ja keskustelua".

Vuokrataloissa tilanne on asiantuntijoiden mukaan toinen. Omistusasunnoissa lemmikkikielto katsotaan kohtuuttomaksi, mutta vuokrasopimuksessa lemmikkien pito voidaan kieltää, samoin kuin tupakointi.

Lemmikkikielto lätkäistäänkin yhä usempaan vuokra-asuntoon. Se on vuokralaiset ry:n toiminnanjohtaja Anne Viidan mielestä huono suuntaus.

–Vuokranantajat haluvat yleensä kieltää ison koiran ja tapetteja repivän kissan. Kun lemmikit kielletään, vuokrakotiin ei voi ottaa edes akvaariokalaa tai hamsteria, jota hoitamalla lapset voisivat oppia vastuunottoa.

Viita kommentoi, että lemmikkikielto ei tee hyvää myöskään vuokra-asumisen imagolle.

–Se pitää sisällään oletuksen, että vuokralaisten lemmikit jäävät aina hoitamatta ja ovat häiriöksi.

Kaikkea ei tarvitse sietää Taloyhtiö voi puuttua asukkaan toimintaan, jos siitä aiheutuu häiriötä usealle asukkaalle ja jos häiriö on jatkuvaa tai toistuvaa. Esimerkiksi jatkuvasti rappukäytävässä kaikuvaa musiikkia tai kahdeksan tuntia päivässä haukkuvaa koiraa ei tarvitse sietää. Kotona muutaman kerran vuodessa järjestetyt juhlat eivät sen sijaan ole häiritsevää elämää. Juhlijoidenkin on kuitenkin pienennettävä äänentasoa hiljaisuuden aikaan (klo 22–07). Häiritsevään käyttäytymiseen voi puuttua esimerkiksi keskustelemalla ja sovittelemalla naapurin kanssa tai ottamalla yhteyttä isännöintiin ja taloyhtiön hallitukseen. Isännöinti ja hallitus arvioivat ilmoituksen perusteella, onko taloyhtiön syytä puuttua toimintaan.